Folketing
2006-03-29

Må jeg så derudover sige, at det faktisk er en meget konkret aftale. Det er da meget konkret, at vi nu opretter en enhed, der skal kunne gå ind og efterforske nærmere i de virksomheder, hvor tingene tilsyneladende ikke er i orden, men hvor man måske ikke som tilsynsførende lige umiddelbart kan få hold på, hvad det lige præcis er, der er galt, men man har en fornemmelse af, at noget er galt. Det er jo en meget konkret ting. Derudover er der jo masser af andre konkrete tiltag i den plan. Der er noget konkret om skrappere bødesanktioner; der er planer om at bruge fængselsstraf noget mere; der er planer om, at vi skal kunne dømme folk, der overtræder fødevarereglerne, til simpelt hen ikke at måtte drive fødevarevirksomhed fremover, i hvert fald i en årrække. Så der er en række konkrete tiltag i planen. Det er faktisk en meget konkret plan, vi har.